Papersnake/gushiwen huggingface dataset:
游泰山
黄哲（元代）

今年初出承明班，折腰从政青徐间。
神州二月新雨霁，我来万里观名山。
名山岱泰连云上，邹峄徂徕郁相望。
晨霞仿佛见丹崖，旭日瞳矇射青嶂。
羽服逍遥山际行，垂萝磐石渐回萦。
乔树千章寒谷秀，阴泉百道晓虹明。
玄都太古瑶坛在，石室丹炉长不改。
中林迢递蹑天门，五色芙蓉耀光彩。
东极群真鸣珮环，招摇玉女开金关。
苍龙飞去溟海阔，黄鹤下唳清风还。
奎璧祥光生缥缈，日观扶桑擘昏晓。
登临今日九州同，顾视宁论万山小。
名岳齐天天不知，斋宫虔洁閟灵祇。
宝鼎椒兰腾馥郁，芝楹华盖仰威蕤。
祠官祝釐朝击鼓，玉童吹笙双凤舞。
鲁祊秦祀变浮云，后土精灵夜相语。
功成世世来登封，明堂骏奔朝岱宗。
翠华行处入归鸟，樛木尽亚随飞龙。
微茫玉检无人识，绿云阴洞秋声急。
但闻松乔遗素书，我欲因之蜕凡骨。
绝顶玄芝应再生，神游早愿抛尘缨。
笑骑苍猊骖太乙，稽首银台超上清。
吕公导余游飞水潭
王文诰（清代）

笠屐坏色衣，冲雨寻飞泉。枫人蹑我后，维摩导我前。

缘崖面峭蹑，震惊两耳边。竭蹶赴山亭，大叫龙喷涎。

急溜泻岩肋，下注硗确穿。破空一激响，个个冰花圆。

忽为蝴蝶飞，十百回翩跹。扑散万银竹，荡开千炉烟。

中洼一丈石，迹之见藕船。驾言汎天湖，鼓枻凌颠仙。
次膺哀辞三首 其三
李昭玘（宋代）

行止非人不自谋，飘然一叶信沉浮。踌躇去步迷三径，奄忽平生闭一丘。

韶乐已闻更雅奏，瑶池尤喜近中秋。无人解写升平事，惆怅骑鲸去不留。
承巡按邓侍御旌奖檄至二首 其一
林光（明代）

台书旌奖及儒官，鼓舞斯文耸众观。捧檄未同毛氏喜，向人羞拟贡弹冠。

雨馀庭草还无恙，秋霁云山尚耐看。点检平生男子事，受恩容易报恩难。
连日往来湖山间颇乐即席有作
陆游（宋代）

晚春光景亦佳哉！野老苍颜一笑开。
莫问此生犹几屐，但知相遇且衔杯。
偶携儿女祈蚕去，又逐乡邻赛麦回。
不信年华如转毂，城头君听角声哀。
天仙子·小阁春寒烟乍禁
朱彝尊（清代）

小阁春寒烟乍禁，炉香先润鸳鸯锦。
低帷才悔杀明灯，花影浸。
窗棂渗，斜月一条刚到枕。
癸卯岁赴南丰道中闻京师失守寄权士繇韩幼深
独孤及（唐代）

种田不遇岁，策名不遭时。胡尘晦落日，西望泣路岐。

猛虎啸北风，麇麚皆载驰。深泥架疲牛，踸踔余何之。

诘屈白道转，缭绕清溪随。荒谷啸山鬼，深林啼子规。

长叹指故山，三奏归来词。不逢眼中人，调苦车逶迟。

士繇松筠操，幼深琼树姿。别来平安否，何阶一申眉。

白云失帝乡，远水恨天涯。昂藏双威凤，曷月还西枝。

努力爱华发，盛年振羽仪。但令迍难康，不负沧洲期。

莫作新亭泣，徒使夷吾嗤。
喜鲁直还用前韵再作
晁说之（宋代）

君有非常罪，幸此非常赦。
收身黑水西，重人白莲社。
赴长洲县作 其二
王禹称（宋代）

移任长洲县，辞亲泪满衣。折腰虽未免，搔首欲何归。

晓白霜华重，晴红栗叶飞。江头鸥鸟在，应怪不忘机。
白菊二首
杨万里（宋代）

霜後黄花顿不中，独余白菊斗霜浓。
与霜更斗晴天日，斗得霜融菊不融。
嵩山二十四咏 其九 虎头峰
楼异（宋代）

万里封侯相不如，道人曾此获阴符。轩牙露舌惊樵采，猛士还当捋尔须。
御筵送李宣徽知真定府
司马光（宋代）

秋风萧瑟引华旌，祖宴高张出斗城。
玉馔芳菲罗百铁，绣衣照耀拥千兵。
骊歌未阕长杨苑，骑吹先临细柳营。
雨露浓恩何以报，沙场不惜树功名。
濠梁道中晓发
祝百五（清代）

侵晓阴云四望垂，乍明还暗马行迟。苦风冷雨濠梁道，正是居人梦客时。
元夕前三日林子花烛是日雪
戴梓（清代）

瑶雪垫香车，辉呈树树花。不教澌作淖，却喜玉为砂。

粉镜临秋月，湘裙褪晚霞。不须听夜语，灼灼是仙葩。
川上
蔡羽（明代）

繁华一夜雨，寂寞满川萍。
暖气归杨柳，春声乱乳莺。
玉门千里恨，锦字去年情。
镜里双蓬鬓，应添雪数茎。
题右山诗卷
张永明（明代）

南州翠巘郁纠纷，别有仙居向碧云。宇结青莲浮景色，门邻丹壑藉氛氲。

未将矫翮参鹓□，□□□□□□□。□□□□□□□，□□□□□□□。
暮春即景
载淳（清代）

郊西辇路净无尘，百五韶光次第新。送暖云山真绮丽，得时花草亦精神。

正当芳甸巡行日，尚忆兰亭禊饮人。岂为物华供玩赏，阳和布令乐同民。
送许都司母出殡
洪繻（清代）

故家今已等夷看，陵阜丘园墓道难。日晚北邙山下路，蒿歌空展汉衣冠！
便糶王丞送碧香酒用子瞻韵戏赠郑彦能
黄庭坚（宋代）

食贫好酒尝自嘲，日给上尊无骨相。
大农部丞送新酒，碧香窃比主家酿。
应怜坐客竟无毡，更遭官长颇讥谤。
银杯同色试一倾，排遣春寒出帷帐。
浮蛆翁翁杯底滑，坐想康成论泛盎。
重门著关不为君，但备恶客来仇饷。
湘江亭别程干
朱翌（宋代）

十年频望秀而巉，琴筑齐音和阮咸。
砚浴珍材躬试墨，画收名笔旋开缄。
长江流自胸襟出，大艑来如首尾衔。
分手一言君勿忘，他时容我见千岩。
读梁武帝事
杨万里（宋代）

眼见台城作劫灰，一声荷荷可怜哉。
梵王岂是无甘露，不为君王致蜜来。
上宣州沈大夫
朱庆馀（唐代）

科名继世古来稀，高步何年下紫微。帝命几曾移重镇，

时清犹望领春闱。登朝旧友常思见，开幕贤人并望归。

今日得游风化地，却回沧海有光辉。
宝云丛翠亭
沈辽（宋代）

群山驾肩东南倾，平湖照眼正中明。上人置亭倚绝巘，宝云拂中当前楹。

春阳未彻地先暖，秋景欲下风已清。衰才不足道佳景，聊书丛翠为其名。
宿旌阳风月无尽藏和虞沧江二首
程公许（宋代）

玉塔界山松霭外，荻花翻雪晚风前。
轮蹄漠漠红尘里，不著藤萝锁洞天。
句
张俞（宋代）

欲作外臣谁是友，白云孤鹤在岩扉。
世情
董纪（明代）

世情扰扰亦奚为，百年几枰翻覆棋。东邻旧业已易主，西家新第才寻基。

也知石有能言日，莫信马无生角时。青天在上管何事，造物戏人当咎谁。
逍遥翁溪亭
王建（唐代）

逍遥翁在此裴回，帝改溪名起石台。车马到春常借问，

子孙因选暂归来，稀疏野竹人移折，零落蕉花雨打开。

无主青山何所直，卖供官税不如灰。
用杨诚斋韵再题欧阳长老墨梅 其二
袁说友（宋代）

玉容曾浥麝，彷佛带香开。不比真花怯，斓斑怕雨来。
闲居自述
陆游（宋代）

自许山翁懒是真，纷纷外物岂关身。花如解笑还多事，石不能言最可人。

净扫明窗凭素几，闲穿密竹岸乌巾。残年自有青天管，便是无锥也未贫。
女冠子
薛昭蕴（唐代）

求仙去也，翠钿金篦尽舍。入岩峦，雾卷黄罗帔，

云雕白玉冠¤

野烟溪洞冷，林月石桥寒。静夜松风下，礼天坛。

云罗雾縠，新授明威法箓。降真函，髻绾青丝发，

冠抽碧玉篸¤

往来云过五，去住岛经三。正遇刘郎使，启瑶缄。
齐云阁
何诚孺（宋代）

巍阁壮兮翚飞，跳嶕峣兮云齐。缓步于斯兮仰者睥睨，青天不远兮尺五其几。
戊子中秋奉和关蓬石吏部
王邦畿（明代）

为爱中秋胜去年，天香摇落暮云边。渴消仙露金盘近，光满皇舆玉镜悬。

酒色遥分河汉影，雁声轻散芰荷烟。庾公不遣南楼兴，谁和西风白雪篇。
蝶恋花（送茶）
毛滂（宋代）

花里传觞飞羽过。渐觉金槽，月缺圆龙破。素手转罗酥作颗。鹅溪雪绢云腴堕。

七盏能醒千日卧。扶起瑶山，嫌怕香尘涴。醉色轻松留不可。清风停待些时过。
五郊乐章。肃和
魏徵（唐代）

律周玉琯，星回金度。次极阳乌，纪穷阴兔。

火林散雪，阳泉凝沍.八蜡已登，三农息务。
惜秋华 陆蔚庭秋夜读书图
吴湖帆（清代）

澹月疏星，掩纱窗闪烁，今宵难寐。风雨夜惊，萧萧满院秋至。

当寐赋感欧阳，更叹息、无知童子。狩多少清愁，付与寒蛩声里。

一卷寄千里。对双梧引碧，绿蕉凝紫。往事旧约，绮思亚阑独倚。

风流艳说云间，仗衍派、娄东传美。余此。看百寐、数沧桑几。
感寓 其二
刘弇（宋代）

西方有佳人，弱龄三春兰。一顾迷下蔡，再笑倾邯郸。

青楼十二曲，密睟胜广寒。寸玉耿孤抱，时时寄哀弹。

孟娵久不作，宿瘤骋朱丹。世道终如此，美恶随所观。

吞声勿复道，留与蹇修看。
江宁夹口三首
王安石（宋代）

落帆江口月黄昏，小店无灯欲闭门。
侧出岸沙枫半死，系船应有去年痕。
和三司晏尚书秋咏
宋祁（宋代）

溪滣水净莲茎倒，林杪风乾栗罅开。
迥眺独吟俄夕景，毕逋鸦尾过墙来。
贺新凉（宣城寿季永弟）
吴泳（宋代）

碧嶂青江路。近重阳、不寒不暖，不风不雨。杜宇花残银杏过，犹有秋英未吐。但日对、南山延伫。碧落仙人骑赤鲤。渺风烟、不上瞿塘去。来伴我，宛陵住。

西风画角高堂暮。炙银灯、疏帘影里，笑呼儿女。爷作嘉兴新太守，囝拜鹗书天府。况哥共、白头相聚。天分从来钟至乐，更谁思、野鸭鸳鸯语。提大斗，酌寒露。
清洛
张耒（宋代）

清洛西风急，遥知故国秋。
羇游成岁月，疏放合淹留。
地迥惊身老，山高更旅愁。
登临有词赋，不减在荆州。
宴诗
高琳（南北朝）

寄言窦车骑，为谢霍将军。何以报天子，沙漠静妖氛。
从莫万安觅柑子并以玉山沙药合寄之六言三首
赵蕃（宋代）

忆过万安连郭，家家碧树团栾。
想见如今霜后，摘来可口甘酸。
吊古战场文
李华（唐代）

浩浩乎，平沙无垠，夐不见人。河水萦带，群山纠纷。黯兮惨悴，风水日曛。蓬断草枯，凛若霜晨。鸟飞不下，兽铤亡群。亭长告余曰：“此古战场也，常覆三军。往往鬼哭，天阴则闻。”伤心哉！秦欤汉欤？将近代欤？

吾闻夫齐魏徭戍，荆韩召募。万里奔走，连年暴露。沙草晨牧，河冰夜渡。地阔天长，不知归路。寄身锋刃，腷臆谁愬？秦汉而还，多事四夷，中州耗斁，无世无之。古称戎夏，不抗王师。文教失宣，武臣用奇。奇兵有异于仁义，王道迂阔而莫为。呜呼噫嘻！

吾想夫北风振漠，胡兵伺便。主将骄敌，期门受战。野竖旄旗，川回组练。法重心骇，威尊命贱。利镞穿骨，惊沙入面，主客相搏，山川震眩。声析江河，势崩雷电。至若穷阴凝闭，凛冽海隅，积雪没胫，坚冰在须。鸷鸟休巢，征马踟蹰。缯纩无温，堕指裂肤。当此苦寒，天假强胡，凭陵杀气，以相剪屠。径截辎重，横攻士卒。都尉新降，将军复没。尸踣巨港之岸，血满长城之窟。无贵无贱，同为枯骨。可胜言哉！鼓衰兮力尽，矢尽兮弦绝，白刃交兮宝刀折，两军蹙兮生死决。降矣哉，终身夷狄；战矣哉，骨暴沙砾。鸟无声兮山寂寂，夜正长兮风淅淅。魂魄结兮天沉沉，鬼神聚兮云幂幂。日光寒兮草短，月色苦兮霜白。伤心惨目，有如是耶！

吾闻之：牧用赵卒，大破林胡，开地千里，遁逃匈奴。汉倾天下，财殚力痡。任人而已，岂在多乎！周逐猃狁，北至太原。既城朔方，全师而还。饮至策勋，和乐且闲。穆穆棣棣，君臣之间。秦起长城，竟海为关。荼毒生民，万里朱殷。汉击匈奴，虽得阴山，枕骸徧野，功不补患。

苍苍蒸民，谁无父母？提携捧负，畏其不寿。谁无兄弟？如足如手。谁无夫妇？如宾如友。生也何恩，杀之何咎？其存其没，家莫闻知。人或有言，将信将疑。悁悁心目，寤寐见之。布奠倾觞，哭望天涯。天地为愁，草木凄水。吊祭不至，精魂无依。必有凶年，人其流离。呜呼噫嘻！时耶命耶？从古如斯！为之奈何？守在四夷。
酬李少府曹风官舍见赠
白居易（唐代）

低腰复敛手，心体不遑安。一落风尘下，方知为吏难。

公事与日风，宦情随岁阑。惆怅青袍袖，芸香无半残。

赖有李夫子，此怀聊自宽。两心如止水，彼此无波澜。

往往簿书暇，相劝强为欢。白马晚蹋雪，渌觞春暖寒。

恋月夜同宿，爱山晴共看。野性自相近，不是为同官。
送彭都宪济物乃弟锦衣千户冲回籍祭扫
孙绪（明代）

台端大老归未得，夜听春雨晨恻恻。燕山高处望秦云，漠漠西恻天一色。

四郊未可少英卫，一德正尔咨夔稷。分将经济系重轻，其那蘋蘩在胸臆。

圣皇方抱股肱忧，次公正侍明光直。便令己事往可遄，永言简在思同则。

朝廊别调埙篪鸣，帑藏来供筐篚实。花萼三春明昼锦，松楸千里荷天力。

班列何人备忠孝，君侯此去真奇特。邮亭看剑星磊落，沙场度马夜昏黑。

平生万卷罗心胸，不效书生数行墨。众中开口论世务，重霄惊见扶摇翼。

以兹壮志挟胜游，无限奇观入藏息。千旌遥指金城路，鱼鸟亦避金吾职。

邻翁两两持壶觞，乡吏纷纷事修饰。两朝遭际九泉通，一日声名万夫识。

祗陪谈笑无终极，太行东峙黄河北。西顾重瞳计日程，莫为莺啼滞乡国。
十月二十日过陈二表民追讲昔年同学事迹慨然赠之以诗
吕南公（宋代）

西斋共学昔辛勤，一别侵寻十四春。此日科场还似梦，旧时书屋已成尘。

文章不斗钱财福，贫病长依寂寞滨。相值酒边当取醉，大家忘却困穷身。
金人捧露盘 钟山
吴绮（清代）

看晴峦，从来似蟠龙。叹野棠、春尽犹红。神仙陨泪，茂陵一夜洒尽风。

杜鹃遥拜，向何处、月冷青松。草堂前，高人去，云空锁，旧游踪。

叹通天、沈炯难逢。金凫玉雁，朝朝鹄立是千峰。门前宫监，尽头白，远说玄宗。
过顾茂伦村居
俞南史（清代）

境以居人重，情因遇故深。酌泉偏爱淡，看竹共分阴。

草木山中历，桑麻世外心。闲吟忘永夜，明月照披襟。
梅子黄时雨 立夏前一日
孙云鹤（清代）

单衣趁暖春将去。又满目吹风絮。涨绿池塘闲院宇。

润侵屏幛，云生庭户。却似山深处。碧芜千里天涯路。

小立阑干漫凝伫。佳节篷窗樽酒度。几重烟水，半川云树。

一霎黄梅雨。
次韵毛漳州遣价为寿二首 其一
许及之（宋代）

漳州远为故人东，问讯深怜臭味同。喜可寒冬耕灞浐，吟堪小麦熟崆峒。

贱生已觉年骎暮，远祝应难日再中。愿老洞霄香火吏，馀龄犹得效呼嵩。
减字木兰花
张抡（宋代）

天机深远。不遇真仙争得见。欲下工夫。须是先寻偃月炉。

抽添运用。火候不明□妄动。毫发才差。只恐灵根□□芽。
将赴青州道别医友王昌年 其二
王世贞（明代）

海内犹烽色，微官到自嗟。我行何处是，汝返末为家。

落魄交多改，销魂梦转赊。鸣驺又冲雪，深羡暮栖鸦。
次韵喻叔奇追感去冬天衣之游
王十朋（宋代）

去年同会类高阳，蜡屐登临雅兴长。可但山光向人好，更欣天气为吾良。

路经禹穴深怀白，目对秦峰远忆黄。日线又添人正远，尺书千里慰相望。
天华寺亭二首
冯时行（宋代）

一亭开浩荡，千载纳幽閒。
日色射丹巘，秋姿凝翠鬟。
人家屏上见，鹭点镜中还。
冷宦惊人眼，无妨饱看山。
木稼
方岳（宋代）

春日电光飞霹雳，元日奇寒雪盈尺。
销琼融玉夜色凝，赑屃穹林矗僵立。
鲛人泪滴珊瑚枝，通身擎出青琉璃。
霜皮溜雨冻不解，无人报与春风知。
晓光穿漏晴相射，锐士衔枚甲初卸。
山人不读五行书，未省木冰吁可怕。
次韵和李学文所示二篇 其二
邹浩（宋代）

大明端拱赭衣红，正想豪英入彀中。但使学优迎命达，莫将年少叹途穷。

三秋水阔鱼依藻，一日天高鹤出笼。持我此篇归献寿，苍梧欢动晓来风。
拟古八首
陈普（宋代）

东方有乐国，开辟先柏皇。
鸾凤为鸡鹜，麒麟为犬羊。
晨霞作朝食，太和为酒浆。
土无干戈祸，人各千年长。
下视禹九州，有土皆战场。
白日虎狼行，青天蛟龙翔。
我欲为东游，沧海渺无梁。
何年夸蛾氏，移置天中央。
汉南春望
薛能（唐代）

独寻春色上高台，三月皇州驾未回。几处松筠烧后死，

谁家桃李乱中开。奸邪用法原非法，唱和求才不是才。

自古浮云蔽白日，洗天风雨几时来。
野航
释惟一（宋代）

远泛飘然一苇轻，水天上下镜无尘。
自从碧眼胡归后，著脚那知是甚人。
村居
王磐（明代）

不登冰雪堂，不会风云路；不干丞相府，不谒帝王都。乐矣村居，门巷都栽树，池塘尽养鱼。有心去与白鹭为邻，特意来与黄花做主。
吕城
袁翼（清代）

阿蒙城址长蒿蓬，依旧江流日夜东。远岸楼台残月下，严更鼓角乱山中。

爬沙大蟹时穿簖，扑火秋虫误打篷。叹息荆州人熟睡，白衣稚子竟英雄。
荆门军蒙泉
李复（宋代）

远山分脉发岩陬，六月虚堂客意秋。
无限寒云喷不去，有多鸣玉碎无休。
清涵锦石斑斑丽，秀吐金莲熠熠幽。
美润散分周下泽，余波还入楚江流。
夜坐与高子文分韵得月字
李若水（宋代）

笑问空中云，乞我今夕月。
我是方外人，得此清兴发。
翩然驾黄鹄，飞入白银阙。
荅友人招游
姚合（唐代）

不来知尽怪，失意懒春游。闻鸟宁惊梦，看花怕引愁。

赌棋招敌手，沽酒自扶头。何似华筵上，推辞候到筹。
寄酬咸平朱宣德
陈师道（宋代）

冥冥超世网，蔚蔚秀儒林。
他日熟看面，今诗初得心。
白头无故意，异代有同音。
绠短徒施巧，终然莫汲深。
中吕·山坡羊
赵善庆（元代）

燕子
来时春社，去时秋社，年年来去搬寒热。语喃喃，忙劫劫，春风堂上寻王谢，巷陌乌衣夕照斜。兴，多见些；亡，都尽说。

长安怀古
骊山横岫，渭水环秀，山河百二还如旧。狐兔悲，草木秋，秦宫隋苑徒遗臭，唐阙汉陵何处有？山，空自愁；河，空自流。
句
陈雄飞（宋代）

处顺心恒逸，无求道乃高。
雪寒钱
韩淲（宋代）

加赐雪寒钱，欢声禁旅传。妻孥应盼盼，儿女定跹跹。

醉熟千家酒，炊香万灶烟。何须谈挟纩，王道本通天。
赋李季章大著书楼
项安世（宋代）

不识书楼梦已登，幽人应在最高层。
网罗歆向群言目，搜搅谈迁万古膺。
河汉西流清露重，玉霄东望紫烟凝。
夜深谁见凭栏处，天作长编月作灯。
酬张元公中丞自秦抚移豫见怀
王紫绶（清代）

八郡诸侯百二同，秦中才罢又天中。河流犹带东西陕，云气忽天大小嵩。

梁苑楼台新挂月，隋堤杨柳细摇风。信陵食客多如许，座左犹云待老翁。
彼莲之美
曾丰（宋代）

厥根玲珑，庶乎屡空。
厥干洞然，同乎大通。
呈住山介石
叶林（宋代）

造物有青眼，名山无赧容。
声名动猿鹤，道法伏菟龙。
望气从关尹，瞻云自华封。
悬知仙隐地，可以不迎逢。
锡山古谣
佚名（魏晋）

有锡兵。无锡宁。
琴曲歌辞。别鹤
王建（唐代）

主人一去池水绝，池鹤散飞不相别。青天漫漫碧海重，

知向何山风雪中。万里虽然音影在，向心终是死生同。

池边巢破松树死，树头年年乌生子。
有拟
甘学（明代）

天上归来不钓名，溪翁诗酒共陶情。閒时拈起东坡笔，洒向人间作雨声。
临江仙·丝雨如尘云著水
纳兰性德（清代）

丝雨如尘云著水，嫣香碎拾吴宫。百花冷暖避东风。酷怜娇易散，燕子学偎红。
人说病宜随月减，恹恹却与春同。可能留蝶抱花丛。不成双梦影，翻笑杏梁空。
送汀州源使君
张籍（唐代）

曾成赵北归朝计，因拜王门最好官。
为郡暂辞双凤阙，全家远过九龙滩。
山乡只有输蕉户，水镇应多养鸭栏。
地僻寻常来客少，刺桐花发共谁看。
文丞相祠
朱国汉（清代）

丞相荒祠白日寒，直教一死寸心安。崖山激烈原非易，柴市从心更较难。

穷海有人埋碧血，普天无地著黄冠。西台恸哭悲风起，剩水残山忍再看。
怀古亭
范成大（宋代）

朝来写得故人书，双鲤难寻雁亦无。
付与离堆江水去，解从郫县到成都。
淳祐祭海神十六首
佚名（隋代）

沧溟之德，东南具依。
与波出素，国计攸资。
石白欲敌，济我王师。
神其享锡，益车燕绥。
打碟子歌
王安修（清代）

秦淮水满桃根愁，短衫秃袖横轻舟。新声烂漫烦手集，材童弦索纷嘲啁。

中有一技更奇绝，非丝非竹喧中流。联绵嘈囋巧应节，轻撚急击随狂讴。

眩精骇耳畅络绎，浮音靡靡哀箜篌。林深雾暗黄莺啭，天空日暮游丝柔。

芭蕉急雨闻夜半，斜飞密洒惊穷秋。或云谢后妒飞燕，玉瓯犀箸风飕飕。

又云郭生击邢越，丛铃碎佩语幽修。坐觉镫船箫鼓咽，转令坊市争欢咻。

腐儒闻之三叹息，雷鸣瓦釜黄钟羞。安得鲸音铿六合，一破儿女声啾啾。
次韵子瞻和渊明饮酒二十首
苏辙（宋代）

我友二三子，兼有仕未仕。
青松出林秀，岂独私与己。
敛然不求人，而我自罍耻。
临风忽长鸣，谁信日千里。
江行视渔父，但自正纲纪。
持纲起万目，鲂鳟皆可止。
老成日就衰，所余殆难恃。
寓言九首
王安石（宋代）

猛虎卧草间，群鸟从噪之。
万物忌强梁，宁独以其私。
虎终机械得，鸟亦弹丸随。
出鸡不忤物，默与凤凰期。
白鹤山
李建中（宋代）

玉箫峰下仙君宅，一树岩花几百春。
当日会稽王内史，如何不见竹间人。
怀碧虚观寄止庵萧炼师五首 其一
孙蕡（明代）

安期台下蕊珠宫，旧雨题诗紫翠中。五夜丹光虹贯日，四山松翠鹤呼风。

深云洞口藏金母，岁久林枫化玉童。吟客远游仙子去，锦桃春晚为谁红。
水龙吟（游御河并过压沙寺作）
王安中（宋代）

魏台长乐坊西，画桥倒影烟堤远。东风与染，揉蓝春水，湾环清浅。浴鹭翘莎，戏鱼吹絮，落红漂卷。为游人盛踪，兰舟彩舫，飞轻棹、凌波面。

乐事年来乍见。趁旌旗、谷莺娇啭。追随况有，疏帘珠袖，浓香绀幰。萧寺高亭，茂林斜照，且留芳宴。看韶华烂向，尊前放手，作梨花晚。
夏日过庄严寺寺僧索诗为留三绝拉舍弟同赋
晃公休（宋代）

机杼声中禾稻肥，畴瓜区芋绿成畦。
田家乐事今如许，何日边城息鼓鼙。
八拍蛮·云锁嫩黄烟柳细
阎选（五代）

云锁嫩黄烟柳细，风吹红蒂雪梅残。
光景不胜闺阁恨，行行坐坐黛眉攒。
薄媚（第二虚催）
董颖（宋代）

飞云驶。香车故国难回睇。芳心渐摇，迤逦吴都繁丽。忠臣子胥，预知道为邦祟。谏言先启。愿勿容其至。周亡褒姒。商倾妲己。

吴王却嫌胥逆耳。才经眼、便深恩爱。东风暗绽娇蕊。彩鸾翻妒伊。得取次、于飞共戏。金屋看承，他宫尽废。
宿东园梦与张东所同榻讲中庸鸢飞鱼跃孟子所过者化二言未竟而觉诗以纪之
方献夫（明代）

四年未卜果同心，一夜园亭□□衾。壤隔东西原不远，不教风雨□相寻。

鸢鱼入究□皆的，神化何思语更深。觉后真成庄子蝶，几时扶病过东林。
焦山题塔
陈柏（宋代）

树老云间鸟宿，洞深月落潮回。此时此兴不浅，何日何年再来。
句
谌祜（宋代）

东郊独行冰玉时，江左诸贤王谢起。
若以比花花或宜。自不矜持花亦耻。
景孙八月十四日惠酒
白子仪（宋代）

金瓮兰英见贶时，桂轮犹惜一分亏。未知望夜谁同赏，先喜醉分今有期。

飞盖正怀曹子建，登楼何待庾元规。薄帷长簟忘秋兴，且洗清尘举渌卮。
上后乐刘先生左史十首用襄阳诗两句行藏坚晚
程公许（宋代）

永平昔全盛，旧学尊五更。
异哉趋舍缪，眩眼车服荣。
恭惟自孔氏，时止亦时行。
心泰无不足，外内谁重轻。
旦夕北归徵晦之诗为别
孔平仲（宋代）

殊邦会遇喜亲依，聚散参差志愿违。君屈清才尚南戍，我随流愿欲东归。

沈吟晚日愁堪掬，顾盼江云泪满衣。冀得佳篇慰离苦，且令行色有馀辉。
建昭雁足镫
王昶（明代）

雁足镫一形模奇，槃径三寸高倍之。厥底暨侧镌文辞，曰汉建昭三年遗。

省中考工工辅为，右丞宫令职所治。啬夫护建咸其司，博福光相名次垂。

迄阳朔岁星十期，阳平继封菁土贻。后厨秘置严屏帏，长安好畤同遗规。

三斤八两区毫釐，勒字毋乃镵金锥。年深世远罕缺亏，蜡茶之色兼瓜皮。

名类食器实则违，大羹非可调芳兹。想当禁御鼍更迟，宦官谒者相提携。

然以朱火沃以脂，金釭衔璧明彤闱。酣歌恒舞千蛾眉，拥髻讵照长门悲。

渭陵多艺几文思，洞箫琴瑟工娱嬉。掖庭待诏归荒陲，新室文母本翠妫。

绛缘诸子意稍怡，丙殿甲观森逶迤。画堂幸毓天人姿，外家恩泽数不赀。

十侯五将雄宗支，将军司马尤崔魏。当时赐出群愕眙，黄雾四塞遮炎曦。

岂顾星茀昭乾维，稽古冶氏精炉锤。攻金尚象侔工垂，取诸鸟兽靡弗宜。

殿名凤皇绘参差，观号鳷鹊图垂义。虎圈鹿馆兼龙池，飞廉属玉萦罘罳。

兹仿阳鸟凌秋飔，乃写一足如灵夔。雪爪宛作鳞之而，蹼属相著愁翻飞。

独鲜翁杂增光辉，当年雕刻诚何其。射鸿台烬芜余基，或留踪迹存依稀。

或因属国老牧羝，端藉帛书詟蛮夷。抑时水患方渺瀰，取象中泽多疮痍。

昔贤寓意深然疑，上林荣宫恐已隳。首山蒲阪渺莫追，甘泉林华见亦希。

今幸获此珍珣琪，往客红桥岁指寅。玲珑仙馆花芬菲，宾从动色来揄搋。

定窑一碗荧荧晖，樊榭杰句人交推。痛饮竟倒千留犁，廿年如梦欣重持。

生平嗜古怀轩义，王子饮鼎高奴鼒。伯戋颒盘季姬匜，木父已卣单从彝。

饕餮花甗蝉纹卮，法物沦落艰寻窥。西京古制良足私，书法矧复参高斯。

六十一字陈珠玑，似篆似隶盘蛟螭。斑斑古质无邪欹，李菊丁缓何能几。

望古遥集生嗟咨，九篇墨沈争淋漓。继声援笔成此词，一物差可觇兴衰。

灶声紫色火德移，宁忆朱雁登歌时。
拟形赠影
郑学醇（明代）

至人能羽化，志士尝责头。浮生寡所合，子乃与我投。

我行子必往，我住子必留。我笑子亦哂，我戚子必愁。

对月同杯酌，就烛共襟裯。比翼安可拟，伉俪何足俦。

顾得百年内，与子长优游。
九月崇效寺登高因至法源寺
罗修源（清代）

空庭落叶又成堆，近郭招携胜引来。古寺夕阳偏有色，寒香老圃未全开。

图传妙墨松声寂，阁倚晴空雁影回。珍重大安残碣在，匆匆更与拂苍苔。
东庄十八景为匏庵先生赋 其三 竹田
吴俨（明代）

主人爱此君，手植三十亩。明月落空庭，清风来短牖。
赠法云守光上人
刘弇（宋代）

日边开神皋，古刹面青嶂。寂寥千年后，凛凛发孤壮。

上人薝卜英，绝轫超性相。独鹤嶷瘦姿，层冰烂清尚。

云游始丁年，自副乃盂杖。鞭羊去智害，尽垩契郢匠。

喉呀般若音，浩汗卷溟涨。衢尊洒法味，如取赤子饷。

九夏天无云，暑风浊于酿。汩吾眇西征，挥汗迷背项。

耽耽清凉境，一榻岌相向。屦满宁嫌猜，目击自张王。

禅场推选锋，宛是喑呜将。洗我苦空语，尽决濛羃盎。

兜罗辞铦棘，何有挂诸妄。露地非端倪，洒洒白牛放。

惜哉功名误，未尔寄物当。它日虎溪傍，还期杖藜访。
村獠
刘克庄（宋代）

村獠席地睡，咍噎唤不知。
老夫将北面，渠莫是希夷。
陕西戏成二绝
郑刚中（宋代）

出门上马虽所乐，乍见秋风变念家。
何日随堤霜后路，乱飞榆柳踏平沙。
次韵达臣知县祈雪游岳麓寺分韵得游字
释德洪（宋代）

丛祠香火罢，山寺偶同游。炉拨红金涌，窗空碧缕浮。

旋敷白氎布，暖甚紫茸裘。试作吉祥卧，梦清如素秋。
圜丘礼成改直翰林策书告庙祝版 其一
张翥（元代）

捧册先期吁太宫，圣孙翼翼孝心同。霓旌晓绚香舆日，鹤驾晴薰仗外风。

一代皇猷昭黼黻，万年宝历卜濛鸿。舞阶行见干戈戢，并在穹祇叶相中。
风赋
宋玉（先秦）

楚襄王游于兰台之宫，宋玉景差侍。有风飒然而至，王乃披襟而当之，曰：“快哉此风！寡人所与庶人共者邪？”宋玉对曰：“此独大王之风耳，庶人安得而共之！”

王曰：“夫风者，天地之气，溥畅而至，不择贵贱高下而加焉。今子独以为寡人之风，岂有说乎？”宋玉对曰：“臣闻于师：枳句来巢，空穴来风。其所托者然，则风气殊焉。”

王曰：“夫风始安生哉？”宋玉对曰：“夫风生于地，起于青萍之末。侵淫溪谷，盛怒于土囊之口。缘太山之阿，舞于松柏之下，飘忽淜滂，激飏熛怒。耾耾雷声，回穴错迕。蹶石伐木，梢杀林莽。至其将衰也，被丽披离，冲孔动楗，眴焕粲烂，离散转移。故其清凉雄风，则飘举升降。乘凌高城，入于深宫。抵华叶而振气，徘徊于桂椒之间，翱翔于激水之上。将击芙蓉之精。猎蕙草，离秦衡，概新夷，被荑杨，回穴冲陵，萧条众芳。然后徜徉中庭，北上玉堂，跻于罗帏，经于洞房，乃得为大王之风也。故其风中人，状直惨凄惏栗，清凉增欷。清清泠泠，愈病析酲，发明耳目，宁体便人。此所谓大王之雄风也。”

王曰：“善哉论事！夫庶人之风，岂可闻乎？”宋玉对曰：“夫庶人之风，塕然起于穷巷之间，堀堁扬尘，勃郁烦冤，冲孔袭门。动沙堁，吹死灰，骇溷浊，扬腐余，邪薄入瓮牖，至于室庐。故其风中人，状直憞溷郁邑，殴温致湿，中心惨怛，生病造热。中唇为胗，得目为篾，啖齰嗽获，死生不卒。此所谓庶人之雌风也。”
谢郑夹漈子惠诗索草堂扁榜
陈宓（宋代）

子长健笔许谁隣，特起先生继获麟。
摹写遗书礼严像，岂无当代好贤人。
老境
吴锡畴（宋代）

老境已駸駸，功名负壮心。
昏眸云雾隔，短鬓雪霜侵。
身为贫长客，诗因病懒吟。
春山归未得，门径藓花深。
送刘侍御
司空曙（唐代）

狱成收夜烛，整豸出登车。黄叶辞荆楚，青山背汉初。

早朝新羽卫，晚下步徒胥。应念长沙谪，思乡不食鱼。
禅人并化主写真求赞
释正觉（宋代）

身閒类莫收，心静情不流。
片月自炯炯，孤云长悠悠。
颠毛衰白高山雪，眉目寒清古涧秋。
把似春风些子妙，施於草木十方周。
吴江别王长史
张怀（唐代）

多年襆被玉山岑，鬓雪欺人忽满簪。驽马虽然贪短豆，

野麋终是忆长林。鲈鱼未得乘归兴，鸥鸟惟应信此心。

见说新桥好风景，会须乘月濯烦襟。
登楼野望
赵汝燧（宋代）

云藏日影微吞吐，道是晴来又似阴。秋色涵空醒醉眼，雁声到似引归心。

暴流决岸危桥断，古木堆烟远寺深。自料短才无用处，任缘不复觅知音。
李彦深哀词二首 其一
范纯仁（宋代）

妙年亲研席，壮岁各西东。场屋腾文价，乡关振义风。

不违颜巷陋，竟哭阮途穷。赖得贤夫子，遗骖为送终。
宿鸡林坊
杨万里（宋代）

路觉往而复，意迷东与西。
元来八九渡，只是一条溪。
亭午虽微暑，兹辰较少泥。
诸峰云上出，不但与云齐。
惠州西湖同李台州王邵武二君夜泛二首 其一
林大春（明代）

旅泊兹何地，西湖亦胜游。座馀王子笔，客上李膺舟。

岸远千峰见，天空一鹤留。因知苏学士，不异在杭州。
金菊对芙蓉·何介夫公子招觞菊
杨葆光（清代）

虫语吟秋，蝶衣惊梦，西风吹过重阳。恰霜螯肥美，绿蚁浮香。

翩翩公子多情甚，许故人、跌宕词场。坐中谁最，画师董巨，词客姜张。

犹忆放棹丹杨。有金焦北固，暝色苍苍。又吴山把盏，旧事难忘。

论交须似秋容淡，共东篱、陶令评量。月明归路，满头插遍，莫笑臣狂。
寄立斋
王柏（宋代）

团栾未久又分襟，踽踽{缳纟换女}{缳纟换女}老不禁。
陋巷更无佳客语，残编幸得古人心。
熙熙农夫含生意，济济官僚喜德音。
欲共功名须好汉，微阳何以胜重阴。
修西方十劝 其四
道镜　善导（唐代）

劝君四，莫令念佛心移志。临终极乐宝华迎，观音势至俱来至。
次韵三首 其三
郑思肖（宋代）

花前欢笑忆春三，何故东君尚未还。一寸心中千种事，百年世未几时閒。

虏迁玉帛犹归市，马犯金汤即弃关。生怕朔风吹下雪，飞来点鬓妒红颜。
棋诗
胡仲弓（宋代）

局面年来竟未安，一番下著一番难。祇今黑白无分别，输与傍人袖手观。
感事四首
欧阳修（宋代）

仙境不可到，谁知仙有无。
或乘九斑◇，或驾五云车。
朝倚扶桑枝，暮游昆仑墟。
◇来几万里，谁复遇诸涂。
富贵不还乡，安事富贵欤。
神仙人不见，魑魅与为徒。
人生不免死，魂魄入幽都。
仙者得长生，又云超太虚。
等为不在世，与鬼亦何殊。
得仙犹若此，何况不得乎。
寄谢山中人，辛勤一何愚。
但能之提荆相别十年，自曲江远寄二诗，叙旧
范成大（宋代）

濩落枵虚似瓠壶，新添雪鬓与双须。
也知病叟形容变，非是仙儒骨相臞。
岁晚山林如自献，年丰田野亦多娱。
无端拙恙妨清乐，未许扁舟到五湖。
注：兄诞三月九日 其五
瞿士雅（清代）

得意高吟景且幽，玩君新作不能休。

白云明月偏相识，遇酒逢花且共游。

长被有情邀唱和，因何临老转风流。

知君本是烟霞客，野客从来不解愁。
吴亲寄瓷枕香垆颇佳以诗答之 瓷垆
李纲（宋代）

华藏初游愿力坚，宝垆已现佛陀前。神通何似维摩诘，熏习聊同白乐天。

沈水香焚烟缕细，卷云花透月轮圆。愧烦远示将何用，聊伴虚堂晏坐禅。
诏放云南子弟还国
郑洪业（唐代）

德被陪臣子，仁垂圣主恩。雕题辞凤阙，丹服出金门。

有泽沾殊俗，无征及犷ce.铜梁分汉土，玉垒驾鸾轩。

瘴岭蚕丛盛，巴江越巂垠。万方同感化，岂独自南蕃。
太平土州飞来钟歌
钱楷（清代）

金精鼓橐铜官飞，入江斗龙腾杀机。丰隆击剑刜纽断，裹创蚀土瘖不归。

至今僵立土司界，偷儿磨鋊辄遭械。云何神物此狡狯，荒徼图经失所载。

检校使者非黄车，足迹不蹋明都隅。大小东阳能好事，手携毡蜡文新模。

文称钟主杨景通，富良刺史宏农公。思琅广源兼节度，爵阶一一东都同。

户属太平为世族，高曾祖考皆勋庸。帝婚乃缔寿阳主，陬陲惣辖销兵戎。

司凛山前架岩岊，崇庆寺开贲梵宫。皇帝宝祚祝绵茂，太后圣寿增延洪。

爰铸此钟留供养，用舍柒千余斤铜。会祥太庆纪年四，作记元宵镫月中。

曹良辅撰杨某笔，校书集贤华资崇。我从纪年忆仿佛，实维安南李乾德。

乃父日尊僣帝制，设官比似中朝职。夸张炎极假二州，渐稀使问羁縻绝。

岂如赵佗窃号聊自娱，朝廷容之坐姑息。宝坊庄严今何在，钟矣铸错字不灭。

南郊授朔少常姓，不待天戈自相贼。呜呼往事安足论，《涌幢小品》谈无根。

孰搜文字到瘴窟，何况此地当年犹异域。我无书史足考稽，作诗尤如寸莛击。

归携墨本小长芦，铜鼓斋中张坐隅。好借白莲寺僧日本书，东西对陈如璠玙。

胜读东方先生《十洲记》，或当阎家职贡蛮夷图。
真州元夕和韵二首
李壁（宋代）

璧月舒金波，流光入窗蓬。
江水碧杳杳，淮山直丛丛。
牢落亦清碧，繁华儿辈事。
一褐拥春寒，倦拨青编睡。
绛纱眩纨绮，箫鼓沸隔船。
龛灯独耿耿，静对花双悬。
更深共语笑，为客何时了。
纷兮总濁恶，文字有潜照。
松溪幽隐图
段成己（金朝）

何宫遗构山之隅。长松蔽映千万株。中有一径穿萦纡。

冷风萧瑟无时无。人閒赤日如洪炉。恍疑仙景来蓬壶。

踪迹一堕声利区。回首自觉泥涂污。岁月因循归计迂。

松溪想像劳形模。可怜尘梦今始苏。空对溪山惭画图。

一日来归聊自娱。
和蔡提干二首
释道璨（宋代）

新吟痛快底能加，八月秋风万里槎。
海上诗家无行辈，分明春雨一池蛙。
齐桓晋文之事
孟子及弟子（先秦）

齐宣王问曰：“齐桓、晋文之事可得闻乎？”

孟子对曰：“仲尼之徒无道桓文之事者，是以后世无传焉，臣未之闻也。无以，则王乎？”

曰：“德何如则可以王矣？”

曰：“保民而王，莫之能御也。”

曰：“若寡人者，可以保民乎哉？”

曰：“可。”

曰：“何由知吾可也？”

曰：“臣闻之胡龁曰：王坐于堂上，有牵牛而过堂下者，王见之，曰：‘牛何之？’对曰：‘将以衅钟。’王曰：‘舍之！吾不忍其觳觫，若无罪而就死地。’对曰：‘然则废衅钟与？’曰：‘何可废也，以羊易之。’不识有诸？”

曰：“有之。”

曰：“是心足以王矣。百姓皆以王为爱也，臣固知王之不忍也。”

王曰：“然，诚有百姓者。齐国虽褊小，吾何爱一牛？即不忍其觳觫，若无罪而就死地，故以羊易之也。”

曰：“王无异于百姓之以王为爱也。以小易大，彼恶知之？王若隐其无罪而就死地，则牛羊何择焉？”

王笑曰：“是诚何心哉？我非爱其财而易之以羊也，宜乎百姓之谓我爱也。”

曰：“无伤也，是乃仁术也，见牛未见羊也。君子之于禽兽也，见其生，不忍见其死；闻其声，不忍食其肉。是以君子远庖厨也。”

王说，曰：“《诗》云：‘他人有心，予忖度之。’夫子之谓也。夫我乃行之，反而求之，不得吾心；夫子言之，于我心有戚戚焉。此心之所以合于王者，何也？”

曰：“有复于王者曰：‘吾力足以举百钧，而不足以举一羽；明足以察秋毫之末，而不见舆薪。’则王许之乎？”

曰：“否！”

“今恩足以及禽兽，而功不至于百姓者，独何与？然则一羽之不举，为不用力焉；舆薪之不见，为不用明焉；百姓之不见保，为不用恩焉。故王之不王，不为也，非不能也。”

曰：“不为者与不能者之形，何以异？”

曰：“挟太山以超北海，语人曰：‘我不能。’是诚不能也。为长者折枝，语人曰：‘我不能。’是不为也，非不能也。故王之不王，非挟太山以超北海之类也；王之不王，是折枝之类也。老吾老，以及人之老；幼吾幼，以及人之幼：天下可运于掌。《诗》云：‘刑于寡妻，至于兄弟，以御于家邦。’言举斯心加诸彼而已。故推恩足以保四海，不推恩无以保妻子。古之人所以大过人者，无他焉，善推其所为而已矣。今恩足以及禽兽，而功不至于百姓者，独何与？权，然后知轻重；度，然后知长短。物皆然，心为甚。王请度之！”

“抑王兴甲兵，危士臣，构怨于诸侯，然后快于心与？”

王曰：“否，吾何快于是？将以求吾所大欲也。”

曰：“王之所大欲，可得闻与？”

王笑而不言。

曰：“为肥甘不足于口与？轻暖不足于体与？抑为采色不足视于目与？声音不足听于耳与？便嬖不足使令于前与？王之诸臣皆足以供之，而王岂为是哉？”

曰：“否，吾不为是也。”

曰：“然则王之所大欲可知已：欲辟土地，朝秦楚，莅中国而抚四夷也。以若所为，求若所欲，犹缘木而求鱼也。”

王曰：“若是其甚与？”

曰：“殆有甚焉。缘木求鱼，虽不得鱼，无后灾；以若所为，求若所欲，尽心力而为之，后必有灾。”

曰：“可得闻与？”

曰：“邹人与楚人战，则王以为孰胜？”

曰：“楚人胜。”

曰：“然则小固不可以敌大，寡固不可以敌众，弱固不可以敌强。海内之地，方千里者九，齐集有其一。以一服八，何以异于邹敌楚哉？盖亦反其本矣？今王发政施仁，使天下仕者皆欲立于王之朝，耕者皆欲耕于王之野，商贾皆欲藏于王之市，行旅皆欲出于王之涂，天下之欲疾其君者皆欲赴诉于王。其若是，孰能御之？”

王曰：“吾惛，不能进于是矣。愿夫子辅吾志，明以教我。我虽不敏，请尝试之。”

曰：“无恒产而有恒心者，惟士为能。若民，则无恒产，因无恒心。苟无恒心，放辟邪侈，无不为已。及陷于罪，然后从而刑之，是罔民也。焉有仁人在位，罔民而可为也？是故明君制民之产，必使仰足以事父母，俯足以畜妻子，乐岁终身饱，凶年免于死亡；然后驱而之善，故民之从之也轻。今也制民之产，仰不足以事父母，俯不足以畜妻子，乐岁终身苦，凶年不免于死亡。此惟救死而恐不赡，奚暇治礼义哉？王欲行之，则盍反其本矣；五亩之宅，树之以桑，五十者可以衣帛矣；鸡、豚、狗、彘之畜，无失其时，七十者可以食肉矣；百亩之田，勿夺其时，八口之家可以无饥矣；谨庠序之教，申之以孝悌之义，颁白者不负戴于道路矣。老者衣帛食肉，黎民不饥不寒，然而不王者，未之有也。”
酬江总诗
刘之遴（南北朝）

上位居崇礼，寺署邻栖息。忌闻晓驺唱，每畏晨光赩。

高谈意未穷，晤对赏无极。探志共遨游，休沐忘退食。

曷用销鄙吝，枉趾觏颜色。上下数千载，扬榷吐胸臆。
训蒙绝句 刍养悦口
朱熹（宋代）

食中有味知斯悦，知是能加咀嚼功。行处心安思处得，馀甘常溢齿牙中。
醉中作桐乡歌别王明府
洪朋（宋代）

故城叠巘临高台，古木到天猿鸟哀。桐乡官寺山水里，泉声常疑骤雨来。

吾祖政成朱邑后，文采风流今未朽。王郎游刃无全牛，籍甚能名传众口。

弦歌之声得故人，车殆马烦开芳樽。明朝更指南斗去，相思目断江湖春。
生生园十咏 其五 鸢飞鱼跃亭
陈恭尹（清代）

飞跃平生意，鸢鱼适此亭。世痴无日了，天醉有时醒。

是月江皆白，何春草不青。只须人自会，休更问谁惺。
为陆子齐题杏林春燕图
朱应登（明代）

长安三月黄鹂飞，杏花如雪飘人衣。陆郎二十擅文誉，早向甘泉献赋归。

琼林日高酒如乳，意气侵凌天尺五。中坐宾僚列上公，教坊细乐呈新谱。

君家庆泽叶流根，父子相承更祖孙。蝉联七贵传三叶，儒雅风流在一门。

鳷鹊楼前瑞烟起，朝回跃马鸣珂里。甲第还因主得名，都人尽指官为氏。

君不见侍郎府前槐树生，中书省里盘石平。昭侯世擅江东美，更有平原入洛京。
阻风舟中有感
李纲（宋代）

扁舟泊枉渚，邈在大江南。风云斗未息，波涛战方酣。

闭关坐明窗，开卷穷幽探。气寒觉火冷，志苦思蘖甘。

深炷一炉香，默默聊自参。半世徒扰扰，忙如未茧蚕。

又若伏枥马，未脱辔与衔。逝将归山林，瓶锡寄一岩。

愿从祖师六，不学黄庭三。得此无所得，超然离圣凡。
新蓬二岭
刘克庄（宋代）

路入云端一线微，行人窃笑仆交讥。
空囊非有连城璧，作麽携从间道归。
挽沈夫人
赵蕃（宋代）

夫子家齐政，夫人实并贤。
女能坚素节，儿亦嗣青编。
往日僧房寓，曾亲寿酒边。
吁嗟难重拜，奠哭亦无缘。
薄幸
贺铸（宋代）

艳真多态。更的的、频回眄睐。便认得、琴心相许，与写宜男双带。记画堂、斜月朦胧，轻颦微笑娇无奈。便翡翟屏开，芙蓉帐掩，与把香罗偷解。

自过了收灯后，都不见、踏青挑菜。几回凭双燕，丁宁深意，往来翻恨重帘碍。约何时再。正春浓酒暖，人闲昼永无聊赖。厌厌睡起，犹有花梢日在。
和袭美重玄寺双矮桧
陆龟蒙（唐代）

可怜烟刺是青螺，如到双林误礼多。

更忆早秋登北固，海门苍翠出晴波。
馀杭形胜
白居易（唐代）

馀杭形胜四方无，州傍青山县枕湖。绕郭荷花三十里，

拂城松树一千株。梦儿亭古传名谢，教妓楼新道姓苏。

独有使君年太老，风光不称白髭须。
和洪秀才八首
胡寅（宋代）

闻说频频党，深遵秩秩猷。
题评归月旦，裁鉴比阳秋。
赋谢雕虫手，诗通美盼眸。
看君多直谅，端似汉朱游。
将归新城乡舍邀赋诗赠行
廖行之（宋代）

请君吟诗送我归，我归虽作半月期。
马头黄埃且百里，村店白酒占双旗。
只今柳丝东城路，万缕方作青青垂。
归来应未及飞絮，自取春色开修眉。
送邬文伯归侍临川二首
史弥宁（宋代）

莫管东风归路长，但将绮句答春光。
候门儿女应相讶，满袖离骚草木香。
挽德润
方审权（宋代）

力挽端平疏，追还元佑风。
只今只未正，自古直难容。
去国身如叶，忧时鬓易蓬。
转输烦计使，镇抚仗元戎。
化寓文章内，人游礼乐中。
五年怀赤子，一念契苍穹。
宠仅优奎阁，言犹简帝聪。
顿忘前席召，虚抱死疆衷。
预决同师鲁，先知即了翁。
至诚存素履，定力见临终。
族党哲人逝，朝家善类空。
我为天下哭，非但哭吾崇。
法通久住半岭归天柱岩题二偈示之 其二
王慎中（明代）

执事既迷著理非，欲从何处取真机。太虚辽廓无边际，一任云行与鸟飞。
灵岩禅寺
王大宝（宋代）

雁荡闻名久，灵岩舍道边。
诸峰皆列岫，一柱独擎天。
卓笔岂容有，展旗非偶然。
眼前无障碍，自是洞中仙。
十忆偈
释清远（宋代）

一见先师后，堪悲复堪笑。为问何以然，八十重年少。
松下渊明为郑明德作
张雨（元代）

归来不为督邮轻，自为松根长茯苓。博浪金椎拈不起，倚锄却读相牛经。
题金桧门总宪观剧绝句 其二
陆钟琦（清代）

停轺畿辅正搜才，桃李千蹊是旧栽。玉尺罢量閒作字，几人法曲共听来。
题慎郡王山水小景十二幅 其十二 雪溪
弘历（清代）

天沉玉峰外，芦重冻溪边。破冷方兰棹，惟应访戴船。
长兴长赵宪可说闽帅王方岩逸事
释居简（宋代）

勋业在青编，貂蝉负雪颠。巍科几望月，定见不回川。

用小才嫌大，时危德忌全。上天寻白傅，表海问蓬仙。

心在方岩上，天游委羽先。十连茂棠荫，一橐老钧天。

浊水因珠洁，清风被物鲜。孤芳观晚节，善贾考初年。

吟速甘存拙，文疏耻竞妍。郑庄真好客，王衍不言钱。

谬我奚为者，烦公辱赠篇。初无昙颖契，终说项斯贤。

大雅皆传响，楞严未讫笺。新阡小溪曲，华玉反蓝田。
开元寺楼看雨联句
陆龟蒙（唐代）

海上风雨来，掀轰杂飞电。登楼一凭槛，满眼蛟龙战。一一一一一一一一——陆龟蒙

须臾造化惨，倏忽堪舆变。万户响戈鋋，千家披组练。一一一一一一一一——皮日休

群飞抛轮石，杂下攻城箭。点急似摧胸，行斜如中面。一一一一一一一一——陆龟蒙

细洒魂空冷，横飘目能眩。垂檐珂珮喧，zh瓦珠玑溅。一一一一一一一一——皮日休

无言九陔远，瞬息驰应遍。密处正垂縆，微时又悬线。一一一一一一一一——陆龟蒙

写作玉界破，吹为羽林旋。翻伤列缺劳，却怕丰隆倦。一一一一一一一一——皮日休

遥瞻山露色，渐觉云成片。远树欲鸣蝉，深檐尚藏燕。一一一一一一一一——陆龟蒙

残雷隐辚尽，反照依微见。天光洁似磨，湖彩熟于练。一一一一一一一一——皮日休

疏帆逗前渚，晚磬分凉殿。接思强挥毫，窥词几焚研。一一一一一一一一——陆龟蒙

佶栗乌皮几，轻明白羽扇。毕景好疏吟，馀凉可清宴。一一一一一一一一——皮日休

君携下高磴，僧引还深院。驳藓净铺筵，低松湿垂鬋.一一一一一一一一——陆龟蒙

斋明乍虚豁，林霁逾葱蒨.早晚重登临，欲去多离恋。一一一一一一——皮日休
鹧鸪天　戊寅送春日同姊栽云妹玉舜拈此
张祥河（清代）

佳梦还宜去后寻。中年长共故园心。离骚读罢真无奈，香草园园绿发侵。

红药畔，紫藤阴。饯春春不敌愁深。分题句好儿拈韵，话旧杯阑婢典斟。
冬晚同子固饮酒
徐子苓（清代）

岁晏人事艰，百货日翔贵。今宵一斗春，君向谁家贳。

城中十日一，流民冻俱毙。即此觞豆微，了却数口费。

粤南早疮痍，江东又烽燧。假君席前箸，请君画大计。

勿谓食肉鄙，建竖本不易。油镫冻虚壁，朔风吼平地。

已矣复何言，浩歌径成醉。
登临川城
吴可（宋代）

时危伤去国，岁晚强登城。
过雁书难间，穷途泪欲倾。
江湖归客梦，梅柳故园情。
倚杖空凝竚，行藏竟不成。
滕达道挽词
秦观（宋代）

早岁峨冠侍冕旒，白头淹恤外诸侯。
箧中尚有东封草，塞下曾诸北顾忧。
心系汉廷长入梦，气吞胡虏不防秋。
经纶未了埋黄土，精爽还应属斗牛。
送富知丞之官丹阳
苏泂（宋代）

官袍岁久不能青，放了铜章却县丞。
时事自新醒眼看，古心逾拙白髭生。
有田有屋宁三仕，随雨随风又一行。
举世其谁识公者，临岐何独怅离情。
偈颂一百二十三首
释祖钦（宋代）

至化无方，至德有光。
迟日江已丽，春风花草香。
玉壶影里劫春长。乾坤独露堂堂。
读敬箴作
林希逸（宋代）

先儒只此是单传，圣处初无别入门。人与两仪三并立，天分万化一为元。

知无适处乐何喻，到放参时妙不存。勿正勿忘真见解，此翁千载有名言。
送无为宰赵涣冰仲
王之道（宋代）

百里寄一令，于民为最亲。
休戚咳唾间，讵可非其人。
赵侯古循吏，当世无等伦。
朅来宰濡须，旧政俱更新。
虽无赫赫名，吏戢民称仁。
善良仰若父，奸欺畏如神。
幸哉百里地，两载销颦呻。
果膺君相知，赞书下枫宸。
不终三年淹，经作帅幕宾。
秋风散炎酷，夜雨清埃尘。
宁容卧辙留，高樯舣江滨。
君看眉间黄，华近兹其因。
文殊赞
释可湘（宋代）

七佛命之为师，法王称之为子。
五时开演，始终辅赞世尊。
三昧五行，谈笑发挥龙女。
曾现百千妙相，迦叶椎不能举。
自言我真文殊，其科是甚伴侣。
火焰山
陈诚（明代）

一片青烟一片红，炎炎气焰欲烧空。
春光未半浑如夏，谁道西方有祝融。
次泊头
唐庚（宋代）

何处不堪老，浮山倾盖亲。潮田无恶岁，酒国有长春。

草木疑灵药，渔樵或异人。近前端有得，丞相未宜嗔。
第七十二天彭当户颂
释义青（宋代）

白云时映旧山青，竹锁薄烟露几茎。

虚室夜寒秋月迥，雁回遥听可三更。
次韵汪仲嘉尚书喜雨
范成大（宋代）

雨云浑似雪云同，天意人心本自通。
吏役驱驱骑马滑，何如欹枕闭门中？
早梅
李公明（宋代）

东风才了又西风，群木山中叶叶空。
只有梅花吹不尽，依然新白抱新红。
次韵阎刑部才元杨梅
周必大（宋代）

炎官伞照涛江红，五月献果明光宫。
越人一枝古所重，蜀无他杨谱则同。
玄珠更将赤水浴，流火呈祥复王屋。
不伴长安黑弹丸，杀吏惊人寒起粟。
新诗字字含芳鲜，大书遗我敦同年。
请君速访天竺老，食白追继仇池仙。
和宋永兄爱日楼见寄八首
黄公度（宋代）

野意楼前满，秋声树杪回。
岁华行老矣，午梦思悠哉。
碌碌甘捐弃，时时幸往来。
不才诗有债，多病酒为媒。
和元遗山六首
王奕（元代）

壮哉景陵宫，龟屭极神猛。
洪惟在庭库，制度合雄骋。
圣世尚封崇，功拟天地并。
中天怪事发，灵长转俄顷。
我登望岳台，一慨心自领。
涿鹿策奇勋，自谓出天幸。
大运旋丸棋，拜首归旧鼎。
富贵积金台，础砾掩营屏。
倘无六籍在，讵免胥狒犷。
下土位人上，奈何不深儆。
高节宅中秋宴集
郭钰（元代）

十年不到桐江上，画栋飞甍歘高爽。长风送月作中秋，主翁携客倾家酿。

筠谷山人饮不多，半醉半醒发清唱。嫦娥怪我发星星，笑谈犹作青年想。

千里婵娟千里情，不期此夜从君赏。丹桂香清白露飞，黄芦叶碎微风响。

好怀得酒须放荡，何必拘拘绊尘鞅。圆缺阴晴转眼间，古人今人几惆怅。

但得明年有此情，抱琴江上重相访。
送湖南张仓解官还建昌九首
廖行之（宋代）

衮衮诸公竞朵颐，具文天亦厌谩欺。
啬夫不拜非难事，会有公车访释之。
画葡萄 其二
刘璟（明代）

葡萄子熟边草秋，葡萄酒熟雪成毬。将军烂醉𣰽毹月，士卒惊寒入敝裘。
高通直挽诗
项安世（宋代）

赤手开荒径，朱门照广津。
两班通印绂，三桂袭簪绅。
寿考尊乡曲，光华劝邑人。
我生当恨晚，犹及望灵椿。
辛未岁过扬州怀古
丘浚（明代）

秋风归棹倚芜城，一片闲情对月明。锦缆起鸥伤往事，青钱跨鹤笑狂生。

吴公塘路巳陈迹，后主观花空有名。欲访平山旧阑槛，有无山色暮云横。
别弟赴新昌
文天祥（宋代）

十载从游久，诸公讲切精。
天渊分理欲，内外一知行。
立政须规范，修身是法程。
对床小疏隔，恋恋弟兄情。
春日田园杂兴
陈舜道（明代）

春来非是爱吟诗，诗是田园乐兴时。清入吟怀花月照，红生笑面柳风吹。

村声荡耳乌盐角，社酒柔情玉练槌。閒闷閒愁侬不省，春来非是爱吟诗。
仲嘉录示新斋联句用韵书怀奉寄一首
程俱（宋代）

我歌无庸归，礼意固有属。渠侬方不顾，欲问何拘曲。

乃知交际难，不若逃空谷。忧端浩无穷，日饮思枕曲。

文求世人笑，字异山鬼哭。龙鸾阅斯冰，剑弩对鹞鹄。

雁门既呼卿，司武或见梏。闭关固自如，青简得三复。

谁后足趑趄，堕彼手翻覆。汨泥无纡辔，绝迹慕前躅。

故人有新诗，远寄资剩馥。鸣嘤倡复和，流徵断还续。

华如三女粲，学陋一夔足。吟馀写幽怀，蹇思惭刻烛。
行香子·四序无穷
明本（元代）

四序无穷。万物皆同。守空门、佛祖家风。香烟袅白，烛影摇红。对翠梧桐，金菡萏，玉芙蓉。潦倒山翁。少小顽童。天性而、一样疏慵。偶来尘世，忘却山中。有一枝梅，千竿竹，万年松。
十七夜饮小岑叔馆分得时字
何其伟（明代）

漏下秋容觉后期，衔杯待月怆遐思。波涵兔影明河净，山吐蟾光达汉迟。

骚客有情添逸兴，素娥无语减冲肌。不妨设烛延清赏，何异金轮未满时。
嘲吴群臣
费祎（魏晋）

凤皇来翔，骐驎吐哺。驴骡无知，伏食如故。
幽事二首 其一
陆游（宋代）

衰翁喜幽事，闯户不升堂。酒仅三蕉叶，琴才一履霜。

好游力不给，爱客病相妨。独有诗情在，年来亦渐忘。
次韵除伯源程序九日闲居追和渊明
王之道（宋代）

閒居遇重九，对酒怀陶生。
陶生不可见，爱此重九名。
清霜肃时令，天宇增高明。
依依远山色，隐隐宾鸿声。
泛酒黄金花，人言可延龄。
嗟予不解饮，酒到从之倾。
嫣然木芙蓉，摇风倚东荣。
虽无窈窕歌，自足娱吾情。
鼓琴复何为，年来泯亏成。
采荔子十绝
刘克庄（宋代）

开国何其忝，笺天未必俞。
缴还三百户，换赐一千株。
送开公归径山
王铚（宋代）

白头住世我无日，破衲出家师妙年。
衮绣门犹自妄，瓶盂踪迹不离禅。
鸡催晓月人奔渡，雁唤西风叶满船。
梦境相逢便相别，万峰秋色正磨天。
水龙吟 春闺
徐灿（清代）

隔花深处闻莺，小阁锁愁风雨骤。浓阴侵幔，飞红堆砌，殿春时候。

送晚微寒，将归双燕，去来迤逗。想冰弦凄鹤，宝钗分凤，别时语、无还有。

怕听玉壶催漏，满珠帘、月和烟瘦。微云卷恨，春波酿泪，为谁眉皱。

梦里怜香，灯前颅影，一番消受。恰无聊、问取花枝，人长闷、花愁否。
二月二十日野步城南晚与吴伯承诸友饮裴台分
张栻（宋代）

春日烟沙岸，禅房风竹窗。
有时倾绿酒，随处见清江。
世路纷多辙，吾生老此邦。
千林看不尽，白鸟去双双。
登迎江塔怀胡雒君浙西
马宗琏（清代）

凉秋景物最凄清，旷览平原爽气生。塔院半天飘梵语，僧廊终夜走江声。

圣因月自三潭出，灵隐钟随一雁鸣。此际临风倍惆怅，愁心飞渡越王城。
旬休
宋祁（宋代）

火云叠影抱炎曦，沾沐身閒与胜宜。
卷叶初开芰荷沼，轻房半击石榴枝。
茶枪早翠吟魂适，蔗境馀佳渴肺知。
汗马属鞬非我事，到头攘臂是支离。
麻沙八景诗 其三 云岩山色
蔡元定（宋代）

山染烟光弄晚岚，几多碧色映寒潭。篆烟销尽金炉冷，云满岩前月满庵。
早春夜宴
武则天（唐代）

九春开上节，千门敞夜扉。
兰灯吐新焰，桂魄朗圆辉。
送酒惟须满，流杯不用稀。
务使霞浆兴，方乘泛洛归。
十月十七夜泛二首
虞淳熙（明代）

收拾游人去，还予玉一轮。
两湖成独往，十月夜寻春。
野鸭呼名急，惊鱼掷浪频。
莼烟分桂棹，直拟犯星辰。
题徐氏金湖书院
杨徵（宋代）

君家仙馆带林塘，气象清新志趣长。
千里客来如海若，一楼诗静透文光。
门闾旌表芝兰贵，科第联芳桂籍香。
帝里词人多景慕，愿题诗句满修篁。
将还家书寄社中
陈宓（宋代）

萦纡一带本乎漫，碓碓依村自作滩。
卷却片帆舟转急，斟残斗作雨犹寒。
从教稚子嗔归晚，只为良朋得会难。
佳景无穷吟不尽，还家携与社中看。
奉和御制茱萸
徐铉（宋代）

台畔西风御果新，芳香精彩丽萧辰。柔条细叶妆治好，

紫蒂红芳点缀匀。几朵得陪天上宴，千株长作洞中春。

今朝圣藻偏流咏，黄菊无由更敢邻。
劝学示子元夫
姚勉（宋代）

事业功名在读书，圣贤妙处着工夫。
区区只为潭潭府，不敢如韩训阿符。
赋秀远堂
赵德孺（宋代）

翰林李谪仙，埋骨青山下。平生爱此山，老去终不舍。

放逐鹓鹭行，追随鸡黍社。文采今尚存，英风满松槚。

寥寥五百年，好尚世所寡。韩子荆州后，为求袭良冶。

乃祖当时辈，异代同潇洒。结堂山之阳，真趣非少假。

秀色来天外，远势包平野。烟岚浮翠黛，揽之不容把。

徜徉盘谷游，屡请秣吾马。时无谪仙人，登临谁赋者。

九原如可作，一奠招魂斝。
挽蔡公南别驾二首
黄公度（宋代）

往岁从新幕，逢君入瘴乡。
但知期白首，谁意熟黄粱。
星屏尘埃合，铭旌道路长。
几经遗爱地，清泪湿甘棠。
求志书院诗四首陈师道履常之所居也
李廌（宋代）

君气久已浩，君志复何求。
同声久绝和，一见忘百忧。
藜藿鄙膏粱，絺綌傲孤裘。
德辉下可览，安用翔九州。
咏史二首
周弼（宋代）

碧树童童荫屋庐，分明青盖画龙车。
南阳病叟成何事，便谓枯池活得鱼。
秋日咏庭树
宋祁（宋代）

庭树报秋归，萧然芳意衰。
露危阴处叶，风劲暝前枝。
嘒嘒蝉嘶早，梢梢鹊定迟。
江潭正摇落，司马不无悲。
失调名
佚名（宋代）

深诚杳隔无疑。
次韵答琳老
毛滂（宋代）

云水肝肠要扫除，笔头费尽淡工夫。
居山应免逢京兆，过我聊当见子虚。
夜卧春蒲诸念冷，晚吟秋汉一峰孤。
打包来作临邛客，车骑虽无亦甚都。
戏答陈季常寄黄州山中连理松枝二首
黄庭坚（宋代）

故人折松寄千里，想听万壑风泉音。
谁言五鬣苍烟面，犹作人间儿女心。
瀑布岭
华镇（宋代）

春日云崖晴杳杳，东风山溜晓泠泠。烟霞密迩神仙府，草木微滋亦有灵。
颂古六十二首 其八
释清远（宋代）

一回思想一伤神，不觉翻然笑转新。云在岭头闲不彻，水流涧下太忙生。
怀贾无染隐君
杜镇（清代）

琴书丘壑自闲闲，三十年前早闭关。未拟陶潜居栗里，真如安闭卧东山。

秋风故国悬霜鬓，夜月荒台照旅颜。指日赋归寻旧侣，相期颍水鹿门间。
挽黄德远堂长二首
刘克庄（宋代）

旧宅犹东里，新丘宛北邙。
单鸡频哭友，老鹤悔还乡。
斋记曾磋切，埋文愧耄荒。
诸郎真五宝，虽死未尝亡。
题太平兴国宫
张汉彦（宋代）

神仙所居真福地，帝遣仙官下人世。
开元圣主梦潜通，九天使者何灵异。
绛节霓旌射紫霄，风吹仙袂还飘飘。
群官再拜所共睹，至今传闻时未遥。
眼前不见吴生笔，劫火俱焚余败壁。
当时壮丽为一空，每对荆蓁频叹息。
谁人再造成奇功，巍巍宝殿尤瑰雄。
我来祈福不为己，喜见气象升平中。
春秋战国门。夫差
周昙（唐代）

信听谗言疾不除，忠臣须杀竟何如。

会稽既雪夫差死，泉下胡颜见子胥。
神君歌十首
刘克庄（宋代）

村乐殊音节，蛮讴欠雅驯。
老儒无酌献，歌此送迎神。
新凉理故书有感二首
刘克庄（宋代）

空花瞥过似浮荣，海水难湔是恶名。
功比禹轲真学者，罪浮桀纣亦书生。
国师族覆惭家训，太尉朝危悔宦情。
束起陈编呼伯雅，胸中磊磈暂浇平。
观史有感
郑清之（宋代）

家令身危侯国计，洛阳谗摈涕流书。
都门祖帐何功德，千古徽名说二疏。
寒夜舟中寄稚存 其二
汪为霖（清代）

著述归来又等身，蓬瀛沙碛等前尘。常将治乱悲千古，不负科名有几人。

放眼看山诗是债，经年作客酒为邻。遥思此际焦公洞，搜剔遗碑岸角巾。
白紵词
翁卷（宋代）

翩翩长袖光闪银，绣罗帐密流香尘。
歌分四时舞一色，渌觞传处驰金轮。
急竹繁丝互催逼，吴娘娇浓玉无力。
呵星唤月留夜长，十二围屏暖山色。
偈二首
释南雅（宋代）

紫蕨伸拳笋破梢，杨花飞尽绿阴交。
分明西祖单传句，黄栗留噜燕语巢。
春日怀家
戴复古（宋代）

细数平生事，何堪挂齿牙。
客游儿废学，身拙妇持家。
开甕尝春酒，租山摘早茶。
关心此时节，归兴满天涯。
刘世美宅新架诗礼堂莱衣阁来薰台游息轩养心斋以五偈赠之 其二
释慧空（宋代）

我愿天下士，奉亲皆若此。家家父母前，人人老莱子。
责子
陶渊明（魏晋）

白发被两鬓，肌肤不复实。
虽有五男儿，总不好纸笔。
阿舒已二八，懒惰故无匹。
阿宣行志学，而不爱文术。
雍端年十三，不识六与七。
通子垂九龄，但觅梨与栗。
天运苟如此，且进杯中物。
题李仲谦昆仲程门立雪图
湛若水（明代）

亭亭高明家，廓然似吾庐。
吾庐夫何如，天下之广居。
入门对两生，无乃游杨欤。
闻有立雪贤，雪深三尺馀。
伊川不可作，举世无师儒。
两生侍立门，又如濂溪徒。
闻有吟卉姿，清风满八区。
世无无极翁，谁传太极乎。
太极在予心，风雪皆真吾。
妆之还灵府，请君卷此图。
洛阳道五首献吕四郎中 其二
储光羲（唐代）

剧孟不知名，千金买宝剑。出入平津邸，自言娇且艳。
晚过常州
杨万里（宋代）

常州曾作两年住，一别重来十年许。
岸头杨柳记得无，总是行春系船处。
自笑恍如丁令威，老怀成喜亦成悲。
人民城郭依然是，只有向来须鬓非。
梁山早发
吴颢（清代）

万山绝顶白云端，上有行人度晓寒。他日东归到平地，记将辛苦画来看。
颂古十八首
释宝印（宋代）

忽然不然，如铗如钳。
神仙秘诀，父子不传。
昌化县西广福寺前岭上有古松一株甚奇每过其
汪莘（宋代）

虎攫龙跧数百秋，滩声长绕半天流。
老僧不与人间事，独立门一点头。
赠郑尊圣
释居简（宋代）

束发亲前辈，三朝习旧闻。橐虚藏缺研，刻断缀残文。

耆古寻无迹，嗟今独有君。怜君贫似我，分赠只溪云。
柰树
杨起元（明代）

树下阴如屋，香枝匝地垂。吾侪携酒处，尔柰放花时。

有实儿童摘，无材匠石知。成蹊若桃李，难以并幽姿。
东坡先生真赞三首 其一
黄庭坚（宋代）

子瞻堂堂，出于峨眉，司马班扬。金马石渠，阅士如墙。

上前论事，释之冯唐。言语以为阶，而投诸云梦之黄。

东坡之酒，赤壁之笛。嬉笑怒骂，皆成文章。解羁而归，紫微玉堂。

子瞻之德，未变于初尔。而名之曰元祐之党，放之珠厓儋耳。

方其金马石渠，不自知其东坡赤壁也。及其东坡赤壁，不自意其紫微玉堂也。

及其紫微玉堂，不自知其珠厓儋耳也。九州四海，知有东坡。

东坡归矣，民笑且歌。一日不朝，其间容戈。至其一丘一壑，则无如此道人何。
游东郭赵氏园
陆游（宋代）

清晨呼马出，驭吏请所之。
锦城浩如海，我亦无与期。
有花即入门，莫问主人谁。
下马据胡床，傲睨忘诃讥。
人言白头翁，胡为尚儿痴？老翁故不痴，借花发吾诗。
诗句带花香，东风不敢吹。
徘徊双蛱蝶，许汝鼻端知。
送胡武平出守吴兴
蔡襄（宋代）

东南有佳士，文高志清苦。
翩然请郡章，入居使君府。
霅水生春澜，莹净沙可数。
霁日明旌旗，长风送鐃鼓。
烟帆十丈船，湖山一抔土。
橘嫩宴亭秋，茶香斋阁午。
神欢所适宜，动默造幽覩。
应念怀铅人，垂头证鱼鲁。
送刘南夫赴任京师
张耒（宋代）

却扫楚山根，相过唯有君。
齐年未白发，不日上青云。
送别悲秋早，伤离赖酒醺。
青衫老司马，落泪独纷纷。
文旆山
通真子（宋代）

魏氏当年礼斗坛，至今遗址在人间。苍梧已老烟霞淡，丹灶空馀岁月閒。

铃铎夜深惊睡鹤，幡幢晴影上空山。后人自愧縻婚宦，不得追随款旧关。
和晏司法吴城山道中韵三首 其三
萧立之（宋代）

蹴天浪入白云层，四野都无一寸青。挟万斛行风有力，著千人聚地成形。

庐峰映日开天绘，石砮沉渊记庙灵。欲洗吏尘何日得，摩挲坡句傍危亭。